**2% z daní - ako na to?**

**Fyzické aj právnické osoby môžu darovať 1% - 3% z daní**

1. **Zamestnanci formou vyhlásenia o poukázaní %**
2. **Fyzické aj právnické osoby, ktoré podávajú daňové priznanie, uvedú v daňovom priznaní, komu chcú % darovať**
3. **Fyzické osoby môžu % darovať len jednému subjektu, právnické osoby aj viacerým**

**Všetci daňovníci majú možnosť aj tento rok darovať 2% alebo 3% zo svojich daní** subjektom uvedeným v zozname prijímateľov.

**Fyzické a  právnické osoby** ktoré podávajú daňové priznanie tak urobia prostredníctvom **vyhlásenia v daňovom priznaní**.

**Zamestnanci**, ktorým zamestnávateľ vykonal ročné zúčtovanie preddavkov na daň z príjmov fyzických osôb zo závislej činnosti, predložia daňovému úradu **vyhlásenie** o poukázaní podielu zaplatenej dane.

**Občan či živnostník, ktorý podáva daňové priznanie** k dani z príjmov fyzickej osoby za rok 2016, **je oprávnený vyhlásiť v daňovom priznaní** v lehote na podanie daňového priznania, že podiel zaplatenej dane do výšky 2 %, sa má poukázať ním určenej neziskovke. Môže poukázať aj podiel zaplatenej dane vo výške 3 %, ak v zdaňovacom období roku 2016 vykonával dobrovoľnícku činnosť podľa zákona o dobrovoľníctve počas najmenej 40 hodín. V takomto prípade je povinný doložiť aj písomné potvrdenie, ktoré je prílohou daňového priznania.

Daňovník, **zamestnanec**, ktorému zamestnávateľ vykonal ročné zúčtovanie preddavkov na daň z príjmov zo závislej činnosti za rok 2016 predkladá vyhlásenie o poukázaní podielu zaplatenej dane za zdaňovacie obdobie, za ktoré sa daň platí **na osobitnom tlačive v lehote do 2.5.2017.** Zamestnanec je v tomto vyhlásení oprávnený vyhlásiť, že podiel zaplatenej dane do výšky 2 % resp. 3% sa má poukázať ním určenému prijímateľovi. Prílohou vyhlásenia je aj potvrdenie o zaplatení dane, ktoré zamestnancovi na jeho žiadosť vystaví zamestnávateľ, ktorý mu vykonal ročné zúčtovanie preddavkov na daň z príjmov zo závislej činnosti.

Ak je daňovníkom **fyzická osoba**, môže poukázať podiel zaplatenej dane vo výške 2 resp. 3 % **len jednému prijímateľovi**, pričom podiel zaplatenej dane je najmenej 3 eurá.

Firma, ktorá podáva daňové priznanie k dani z príjmov právnickej osoby za rok 2016 v prípade, ak neposkytol finančné prostriedky ako dar najmenej vo výške 0,5 % zaplatenej dane, je oprávnený vyhlásiť v daňovom priznaní k dani z príjmov právnickej osoby v lehote na podanie daňového priznania, že podiel zaplatenej dane sa má poukázať ním určeným prijímateľom len do výšky 1 % zaplatenej dane. V prípade splnenia podmienky poskytnutia finančných prostriedkov ako dar najneskôr v lehote na podanie daňového priznania za rok 2016 najmenej vo výške 0,5 % zaplatenej dane ním určeným daňovníkom, ktorí nie sú založení alebo zriadení na podnikanie na účely vymedzené v § 50 odseku 5 zákona o dani z príjmov je oprávnený vyhlásiť, že sa má poukázať podiel do výšky 2 % zaplatenej dane.

Ak daňovníkom je **právnická osoba**, môže poukázať podiel zaplatenej dane vo výške 2 % alebo 1 % **viacerým prijímateľom**, pričom podiel zaplatenej dane je najmenej 8 eur pre jedného prijímateľa.

Podiel zo zaplatenej dane môžu venovať aj tie fyzické a právnické osoby, ktoré si odložili podanie daňových priznaní po tom, čo splnia zákonom stanovené podmienky a nebudú mať žiadne podlžnosti voči správcovi dane a to v predĺženom termíne, v ktorom budú podávať daňové priznanie (napr. jún 2017).

**Fyzická osoba aj právnická osoba**, ktorá poukazuje podiel zaplatenej dane, je oprávnená vo vyhlásení **vyjadriť svoj súhlas, na základe ktorého oznámi správca dane prijímateľovi označenie daňovníka, ktorý poukazuje podiel zaplatenej dane**, a to meno, priezvisko a trvalý pobyt, ak je daňovníkom fyzická osoba alebo názov, sídlo a právnu formu, ak je daňovníkom  právnická osoba. Súhlas so zaslaním údajov vyjadrí daňovník označením zaškrtávacieho poľa vo vyhlásení o poukázaní podielu zaplatenej dane.